Bayern München tok «the double» etter straffekonk i cupfinalen
Det var Pep Guardiolas siste kamp som Bayern-sjef før overgangen til Manchester City. Han var oppløst i gledestårer etter at pokalen var sikret. Cuptittelen betydde tydeligvis utrolig mye for Guardiola, som forlater München etter tre år. Det er tredje gang på rad Borussia Dortmund taper cupfinalen. Det sto 0-0 ved full tid på Olympiastadion i Berlin - og 2 x 15 minutter med ekstraomganger hjalp ikke for å avgjøre cupmesterskapet. Borussia Dortmund bommet på to straffespark (Sven Bender og Sokratis), mens fire av fem Bayern-spillere scoret. Det var brasilianske Douglas Costa som satte inn den avgjørende femte straffen. Spesielt var det også for Mats Hummels, som spilte sin siste match i Dortmund-drakten før overgangen tilbake til Bayern München . Hummels måtte imidlertid forlate banen mot slutten av 2. ordinære omgang. Les også: Sendte Atletico til finalen og Guardiola ut. Bayern ble ligamester for 26. gang i år. Borussia Dortmund på sølvplass var ti poeng bak. Bayern München tok med dette sin 18. cuptittel i historien. Dortmund har altså tapt tre cupfinaler på rad, i fjor 1-3 for Wolfsburg, året før 0-2 etter ekstraomganger mot Bayern München. – Jeg har ingen plan om å tape i Berlin for tredje gang på rad, sa Dortmunds Sven Bender før matchen. Han virket veldig nervøs før sitt straffespark og bommet. Les også: Guardiola forlater Bayern – Ancelotti tar over – Det som har skjedd før, betyr ingenting. Vi har en sterk motstander. Finalen er nummer én mot nummer to, sa Bayern-målvakten Manuel Neuer på forhånd. Dortmund vant finalen 5-2 mot Bayern i 2012 og i fjor semifinalekampen mot Bayern. Derimot vant Bayern 5-1 i München i ligakampen i høst, mens vårkampen endte 0-0 i Dortmund. Det sto 0-0 ved pause etter en ikke altfor imponerende omgang. Men begge lagene var redde for å tape, og ville ikke ta for store sjanser. Rett før pause gikk Gonzalo Castro og Franck Ribéry i tottene på hverandre, og begge fikk fortjent gule kort. Dortmund fikk etter hvert trøbbel da Marcel Schmelzer måtte gå ut med skade, mens Mats Hummels slet med krampe og også måtte ut. Ribéry dro seg fri til en bra mulighet, men keeper Bürki reddet glitrende for Dortmund. Etter 84 minutter hadde Dortmund en kjempemulighet, men Pierre-Emerick Aubameyang satte ballen over. I 1.ekstraomgang var det Dortmunds Henrikh Mkhitaryan som hadde den største sjansen, men skuddet gikk utenfor. Etter hvert fikk stadig flere spillere trøbbel med helsen, og blant annet måtte Franck Ribéry forlate gressmatten. Det lå stadig spillere nede og måtte ha behandling. Dortmund slet særlig, fordi de allerede hadde brukt opp innbytterkvoten.
(Bayern München-Borussia Dortmund 0-0, 4-3 på straffer) Den tyske cupfinalen måtte avgjøres på straffespark. Der vant Bayern og sikret seg «the double».